
ΔΕΛΤΙΟ ΤΥΠΟΥ
Ακύρωση απόφασης της Αρχής Προσφυγών που απέρριπτε αίτημα ασύλου ασυνόδευτου ανηλίκου

Αθήνα, 3 Ιανουαρίου 2018

Μετά από ένα πολύ δύσκολο έτος για την υπεράσπιση των θεμελιωδών δικαιωμάτων των μεταναστών/στριων και προσφύγων, το 2017 έκλεισε με ένα πολύ ευχάριστο νέο για τους ανήλικους αιτούντες διεθνή προστασία. Το Διοικητικό Εφετείο Αθηνών έκανε δεκτή αίτηση ακύρωσης που ασκήθηκε από τη Νομική Υπηρεσία της ΑΡΣΙΣ κατά απόφασης που είχε εκδοθεί από την Αρχή Προσφυγών και απέρριπτε το αίτημα ασύλου ασυνόδευτου παιδιού από το Μαρόκο. 

Ειδικότερα, το Δικαστήριο έκρινε ότι η απόφαση που εξέδωσε η Επιτροπή πάσχει από έλλειψη ειδικής και εμπεριστατωμένης αιτιολογίας, αφού δεν εξετάστηκαν ενδελεχώς οι  ισχυρισμοί του προσφεύγοντος περί της κακοποίησης και της βίας που δέχτηκε ως παιδί στο Μαρόκο. Η απόφαση επίσης κρίθηκε ακυρωτέα επειδή δεν τηρήθηκαν οι διαδικαστικές εγγυήσεις για τους ανηλίκους-αιτούντες άσυλο και παραβιάστηκε το δικαίωμα ακρόασης, αφού δεν εκλήθη σε ακρόαση στον δεύτερο βαθμό. 

Τέλος, το Δικαστήριο έκρινε ότι ενδεχόμενη επιστροφή του παιδιού στο Μαρόκο θα συνιστούσε παραβίαση του άρθρου 3 της ΕΣΔΑ που ορίζει ότι κανένα πρόσωπο δεν υποβάλλεται σε βασανιστήρια ή σε απάνθρωπη ή εξευτελιστική μεταχείριση ή τιμωρία. Μια τέτοια απόφαση έχει μεγάλη σημασία σε μια περίοδο που τα δικαιώματα ιδιαίτερα των παιδιών καταστρατηγούνται καθημερινά, οι συνθήκες υποδοχής και ένταξης (πχ. στέγαση, πρόσβαση στη μόρφωση, ιατροφαρμακευτική περίθαλψη) χειροτερεύουν και επιλέγονται από την ελληνική κυβέρνηση πολιτικές εγκλεισμού και μαζικών επιστροφών. 

Άλλωστε, οι εξελίξεις σε πανευρωπαϊκό επίπεδο είναι πολύ ανησυχητικές, ενώ πρόσφατα σχέδια του Υπουργείου Εσωτερικών της Γερμανίας για επιστροφές παιδιών σε «καταφύγια» στο βόρειο Μαρόκο προμηνύουν ακόμη πιο αρνητικές εξελίξεις. 
Από άποψη ουσίας, είναι απόφαση – σταθμός καθώς σε πληθώρα δευτεροβάθμιων απορριπτικών αποφάσεων όλο το ιστορικό δίωξης των παιδιών υποβιβάζεται σε «οικονομικούς λόγους» που δε χρήζουν προστασίας. Το αποτέλεσμα είναι να αποφασίζεται η επιστροφή ασυνόδευτων ανηλίκων στις χώρες καταγωγής τους χωρίς μάλιστα καμία διερεύνηση για το αν θα βρεθούν ξανά στο κακοποιητικό περιβάλλον απ’ το οποίο ξέφυγαν ή αν θα έχουν υποστηρικτικό δίκτυο για να ζήσουν αξιοπρεπώς, όπως ρητά αναφέρεται στις κατευθυντήριες οδηγίες της ΥΑ/ΟΗΕ και τη Σύμβαση για τα Δικαιώματα του Παιδιού. 

Επιπλέον, υπογραμμίζουμε τη μεγάλη σημασία των διαδικαστικών εγγυήσεων στη διαδικασία του ασύλου, καθώς οι συνεντεύξεις στις περιπτώσεις των ανηλίκων διενεργούνται χωρίς να έχει διοριστεί Επίτροπος και χωρίς να έχουν ληφθεί μέτρα για παροχή νομικής συνδρομής. 
Απ’ την πλευρά μας, θα συνεχίσουμε να αναδεικνύουμε αυτά τα ζητήματα, να προτείνουμε τεκμηριωμένες εναλλακτικές και να στεκόμαστε έμπρακτα στο πλευρό όσων το έχουν ανάγκη. Η πρόσφατη απόφαση του Διοικητικού Εφετείου Αθηνών είναι ένα ενθαρρυντικό μήνυμα ότι η δουλειά μας μπορεί να φέρει σημαντικά αποτελέσματα. 
Λίγα λόγια για την παρέμβαση της ΑΡΣΙΣ – Κοινωνική Υποστήριξη Νέων Αθήνας στο πεδίο κράτησης

Κλιμάκιο της ΑΡΣΙΣ, αποτελούμενο από δικηγόρους, κοινωνικό λειτουργό, ψυχολόγο και διερμηνείς,  ήδη από τον Ιούνιο του 2016 δραστηριοποιείται με τακτικές επισκέψεις  στο Κέντρο Κράτησης  στην Αμυγδαλέζα Αττικής - μέχρι  και το Δεκέμβριο του 2016 στο Κέντρο Κράτησης Ασυνόδευτων Ανηλίκων.

Από την 1η Ιανουαρίου 2017 έως το τέλος του έτους, η ΑΡΣΙΣ - Κοινωνική Οργάνωση Υποστήριξης Νέων, με το ίδιο κλιμάκιο, που εντάσσεται στο δυναμικό του Κέντρου Υποστήριξης Νέων – Κ.Υ.Ν. υλοποιεί πρόγραμμα παρέμβασης στα Προαναχωρησιακά Κέντρα Κράτησης (ΠΡΟ.ΚΕ.Κ.Α.) Ταύρου και Αμυγδαλέζας, πραγματοποιώντας τακτικές επισκέψεις επί εβδομαδιαίας βάσης (2-3 φορές την εβδομάδα) στα ως άνω κέντρα κράτησης, με σκοπό την παροχή νομικής και ψυχοκοινωνικής υποστήριξης σε ασυνόδευτους ανήλικους, σε ενήλικους/ες νέους κρατούμενους/ες καθώς και σε άλλες ευάλωτες περιπτώσεις και δη, οικογένειες που τελούν υπό κράτηση.

Η «ΑΡΣΙΣ» παρεμβαίνει επιπλέον στο χώρο κράτησης του ΠΡΟΚΕΚΑ Αμυγδαλέζας   και με το Mobile School, ένα κινούμενο σχολείο με ποικίλες δραστηριότητες για μικρά και μεγάλα παιδιά. 

Επιπλέον, στο ΠΡΟΚΕΚΑ Ταύρου, στο πλαίσιο της παροχής ψυχοκοινωνικής  υποστήριξης από τα μέλη της ΑΡΣΙΣ,  έχει δημιουργηθεί και μια ομάδα ενδυνάμωσης και εμψύχωσης των γυναικών, που τελούν υπό κράτηση και κάποιες από αυτές στερούνται, εκτός από την ελευθερία τους και τα παιδιά τους. Με τις δράσεις και τις υπηρεσίες της, η ΑΡΣΙΣ επιδιώκει να προλάβει ή να ελαχιστοποιήσει την επίδραση αρνητικών παραγόντων της κράτησης και δυσμενών συνθηκών, που μπορεί να δημιουργήσουν σοβαρά προβλήματα στη ζωή των ατόμων και να τους οδηγήσουν στον κοινωνικό αποκλεισμό.

Λίγα λόγια για το Κέντρο Υποστήριξης Νέων – Κ.Υ.Ν. Αθήνας

Το Κέντρο Υποστήριξης Nέων είναι μία κοινωνική, κοινοτική δομή, εξειδικευμένη στις ανάγκες και τα αιτήματα των παιδιών και των νέων. Έχει ως αποστολή την παροχή υπηρεσιών υποστήριξης ενάντια στην περιθωριοποίηση και τον αποκλεισμό, ενώ παράλληλα παράγει πρόταση για τη βελτίωση των πολιτικών για τη νεότητα. Κεντρικές έννοιες και πρακτικές στη δουλειά της δομής αποτελούν η πρόσβαση στα δικαιώματα, η πρόληψη συνθηκών ανισότητας, η δουλειά με την κοινότητα και η ανάπτυξη ενταξιακών ομαδικών διεργασιών για παιδιά και νέους, μέσα από την εκπαίδευση και το άνοιγμα ευκαιριών δημιουργικής έκφρασης και ουσιαστικής επικοινωνίας. 

Επικοινωνία: 

· Τμήμα Επικοινωνίας και Τύπου: 
Ζωή Κόκαλου 210 8259880, 6944995562
· Κέντρο Υποστήριξης Νέων «Νέων Χώρα»:
Ελένη Σπαθανά, Ευάγγελος Παπακωνσταντίνου
                Τενέδου 21Β, 11257, Αθήνα

                 Τηλ.: 2108611132, email: arsis.neonchora@gmail.com 

Η Ομάδα Παρέμβασης σε Χώρους Κράτησης του Κέντρου Υποστήριξης Νέων της ΑΡΣΙΣ – Κοινωνική Οργάνωση Υποστήριξης Νέων, εντάσσεται στο πρόγραμμα ESTIA (στήριξη έκτακτης ανάγκης για την ένταξη και τη στέγαση) που υλοποιείται σε συνεργασία με την Ύπατη Αρμοστεία του ΟΗΕ για τους Πρόσφυγες και χρηματοδοτείται από την Πολιτική Προστασία και Ανθρωπιστική Βοήθεια της Ευρωπαϊκής Ένωσης (ECHO).

